Donderstorms, hael vir noorde voorspelArgieffoto (Foto: HubertRams, Pixabay) Suid-Afrikaners in die noordoostelike dele van die land kan hulself voorberei vir donderstorms, swaar reën en selfs hael wat na verwagting tot volgende week sal voortduur. Die Suid-Afrikaanse Weerdiens (SAWD) het vir Donderdag ŉ geel vlak 2-waarskuwing vir donderstorms vir Mpumalanga, Limpopo, Gauteng en KwaZulu-Natal uitgereik. Volgens Kumsa Masizana, weervoorspeller verbonde aan die SAWD, sal swaar reën en skadelike wind omstreeks 14:00 die suidwestelike dele van Mpumalanga tref en dan stadig na die sentrale en Laeveldgebied van die provinsie versprei. Inwoners in die provinsie – en veral in die Laeveld – kan moontlik haelneerslae verwag. Donderstorms sal ook laatmiddag die verre suidoostelike dele van Limpopo, noordelike dele van KwaZulu-Natal en Gauteng tref. Volgens Masizana sal die stormweer tot Sondag in dié provinsies voorkom. Reën word egter tot Woensdag nog hier voorspel. ŉ 60% kans vir reën en donderstorms word vir die volgende week in Gauteng verwag. Die weerdiens het ook ŉ waarskuwing teen brande in die noordwestelike dele van Noordwes en sentrale dele van die Vrystaat uitgereik. Ligte reën word tot Sondag in die oostelike dele van die Vrystaat, Noordwes, Oos-Kaap, die hele Wes-Kaap en die suidelike dele van die Noord-Kaap voorspel.